作者:韋應物
標題:酬張協律
內容:昔人鬻舂地，今人複一賢。屬餘藩守日，方君臥病年。麗思阻文宴，芳蹤闕賓筵。經時豈不懷，欲往事屢牽。公府適煩倦，開緘瑩新篇。非將握中寶，何以比其妍。感茲棲寓詞，想複痾瘵纏。空宇風霜交，幽居情思綿。當以貧非病，孰雲白未玄。邑中有其人，憔悴即我愆。由來牧守重，英俊得薦延。匪人等鴻毛，斯道何由宣。遭時無早晚，蘊器俟良緣。觀文心未衰，勿藥疾當痊。晨期簡牘罷，馳慰子忡然。